Burger King
Store norske leksikon,Økonomi og næringsliv,Næringsliv,Bedrifter og personer,Internasjonale bedrifter og varemerker
Burger King Corporation er en amerikansk restaurantkjede for hamburgere og annen hurtigmat. Bedriften ble opprettet i 1954 av James McLamore og David Edgerton. I 2010 ble selskapet kjøpt av amerikanske 3G Capital, og eies i dag av selskapet Restaurant Brands International; en sammenslåing av flere nord-amerikanske restaurantkjeder. Kjeden har hovedkontor i Miami, Florida.
Burger King er per 2020 verdens nest største hurtigmatkjede etter McDonald's og opererer rundt 18000 restauranter, herav over 90 % gjennom franchising, i omtrent 100 land. Burger King-kjeden omsatte for omtrent 20 milliarder amerikanske dollar i 2020. Historikk McLamore og Edgerton åpnet det første utsalgsstedet i Miami i 1954. I 1957 ble Whopper-sandwichen introdusert, kjedens mest kjente produkt. Hovedsakelig basert på franchising ekspanderte Burger King fra 1959 i USA og andre deler av verden. Kjedens 274 restauranter ble i 1967 overtatt av Pillsbury Company, og i 1988 med 5500 restauranter av britiske Grand Metropolitan, som integrerte sin Wimpey hamburger-kjede inn i Burger King. Burger King i Norge I Norge ble den første restauranten under Burger King-navnet etablert i Oslo i 1988. Norske franchisetagere var i perioden 1993–2002 Narvesen (senere Reitan Narvesen), og fra 2002 Umoe AS eid av Jens Ulltveit-Moe og familie. Umoe AS solgte i 2020 til østerrikske Ring Holding, som nå er hovedeier av Burger King Scandinavia AS. I 2018 var det 79 Burger King-restauranter i Norge etter kraftig vekst siden 2013. Burger King passerte dermed McDonald's som hadde 73 utsalgssteder. Omsetningen til Burger King Norge økte med 25 prosent til 1,1 milliarder kroner i 2018. Les mer i Store norske leksikon hurtigmat McDonald's Eksterne lenker Burger Kings hjemmeside Restaurant Brands Internationals hjemmesider